OVK se aanskaffing van kantoorgebou “onregverdig” | Maroela Media
“Adv. Pansy Tlakula, as die hoof verkiesingsbeampte en rekenmeester mnr. Du Plessis as die adjunk uitvoerende hoof van korporatiewe dienste en mnr. Langtry as bestuurder in die kantoor van die hoof uitvoerende beampte moet elk verantwoordbaar gehou word vir die rol wat hulle gespeel het,” lui die verslag. “Die aanskaffingsproses was nie regverdig, gelyk, deursigtig, kompeterend of koste-doeltreffend nie.”
Tlakula was die hoof uitvoerende beampte in die stadium toe die klag gelê is.
PriceWaterhouseCoopers het die forensiese ondersoek namens die Tesourie behartig oor die aanskaffing van die OVK se kantoorgebou by Riverside-kantoorpark in Centurion, Pretoria.
Thuli Madonsela, die Openbare Beskermer, het in Augustus 2013 ŉ verslag vrygestel waarin sy bevind het dat Tlakula ŉ “onreëlmatige” rol gespeel het om die perseel aan te skaf. Madonsela het voorgestel dat ŉ forensiese ondersoek gedoen moet word oor die huurooreenkoms.
Tlakula het Madonsela se verslag verwerp en gesê dit bevat “feitelike foute”.
Daar was bewerings dat daar ŉ konflik van belange bestaan tussen Tlakula en Thaba Mufamadi, voorsitter van Manaka Property Investments, wat glo ŉ 20%-aandeel besit in Abland se ontwikkeling by Riverside-kantoorpark. Tlakula en Mufamadi is glo saam direkteure by Lehotsa Investments. Die OVK-aanbod is aan Abland toegestaan. -SAPA